钦定古今图书集成/理学汇编/文学典/第092卷 > 赵埙
## 钦定古今图书集成/理学汇编/文学典/第092卷 > 赵埙

按《明外史》本传：“埙字伯友，新喻人。好学，工属文。元至
正中举于乡，为上犹教谕。洪武二年，太祖将修《元史》，
谕廷臣曰：‘近克元都，得其十三朝《实录》。国虽亡，事当
纪载，况史识成败，示劝惩，不可废也’。”乃命左丞相李
善长为监修官，前起居注宋濂、漳州府通判王祎为
总裁官，征山林遗逸之士汪克宽、胡翰、宋僖、陶凯、陈
基、曾鲁、高启、赵汸、张文海、徐尊生、黄箎、傅恕、王锜、傅
著、谢徽为纂修官，而埙与焉。以是年二月开局天界
寺，取元《经世大典》诸书，用资参考，至八月成，诸儒并
赐赉遣归。而顺帝一朝史犹未备，乃命儒士欧阳佑
等往北平采其遗事。明年二月还朝。诏重开史局，仍
以宋濂、王祎为总裁，征四方文学士十四人为纂修，
埙复与焉。十四人者，埙及朱右、贝琼、朱廉、王彝、张益
兼、高逊志、李懋、李汶、张宣、张简、杜寅、殷弼、俞寅也。先
后纂修三十人，两局并与者，埙一人而已。阅六月书
成。诸儒多授官，惟埙及朱右、朱廉不受归。寻召修《日
历》，授翰林编修。高丽遣使朝贡，赐宴乐作，使者以国
丧辞。埙进曰：“小国之丧，不废大国之礼。”太祖甚悦，命
与宋濂同职史馆。濂兄事之。尝奉诏撰《甘露颂》，太祖
称善。出为靖江王府长史，卒。始与埙同。纂修者，汪克
宽、陶凯、曾鲁、高启、赵汸、贝琼、高逊志并有传。